Syier ki nongbam doh syiar, ba wan poi ki syiar na Assam
Rupang » Khubor » Syier ki nongbam doh syiar, ba wan poi ki syiar na Assam
Shillong:Wat la na ka liang jong ka tnat AV & Veterinary ka la pynbna paidbah kata ba ka jingbam ia ki jingri kum ka Syiar kam shim la don kano kano ka jingma bad ka long beit ban bam, hynrei na ka liang kiba bun pat ki la pynpaw ba tang katei ka jingpynbna kam pat biang satia, naba kham bun na ki jingri kum ka syiar kiba la wan die sha jylla Meghalaya ki kham bun hi dei kiba wan na bar jylla, khamtam eh na jylla Assam.
Kane ka jingpynbna jong u Director jong katei ka tnat ba khmih ia ki jingri ha kine ki sngi ba la dep ba ka jingbam ia ka doh syiar kam don jingma eiei, ka la wanrah ruh ka jingkylli ia kiba bun la kane ka tnat ka la don ne em ki jaka kum ha khappud bad ka Assam kaba dei ha thain Ri Bhoi kata ha Byrni Hat ban peit bniah bad khmih ruh la kitei ki jait jingri kiba wan na Assam ki long ne em kiba koit ba khiah.
Kumta halor kane na ka liang jong ka seng Meghalaya Indigenous People’s Front lyngba ka kyrwoh khubor ba la phah da u Publicity Secretary jong ka seng, u Bah Albert Lyngdoh Mawlong kaba ha Ri Bhoi District ula ong, “Ka seng ka sngew dei ban ai jingmut ia ka tnat Veterinary ba kan buh noh ia kawei ka jaka ban khmih bniah ia ki mrad, khamtam eh ka syiar kaba wan na shabar ka jylla khnang ba kino kino ki jingpang kiba la ioh na kine ki jait jingri ne mrad kin nym ktah ia u trai ri trai muluk kiba ju bam ia kine ki jait doh.”
Halor kane, na ka liang jong utei u nongialam ula ong ba kumba ka long mynta katei ka tnat ka la buh ia ka jaka khmih bniah ia ki jingri kaba long tang ia ka Masi kata hapoh ka Iew die masi kaba dei hapoh Baridua, ha kaba ia ki Masi kiba la dep pyndeng sohshkor la ong ba ki dei kiba la dep ban khmih bniah (check-up), ki bym don jingpang bad ki sa die na ka bynta ban bam doh.
“Hynrei ia kiwei pat ki jingri kum ka syiar pham kiba la wanrah na ki thain Assam, kum na Nagoan, Barpeta, Dubri bad kiwei ki jaka, ki la shu wanrah laitluid shaduh Iewduh bad sha kiwei ki jaka ka jylla khlem da khmih bniah (check-up) da katei ka tnat bad kitei ki kali kiba kit ia kitei ki syiar ruh um ju iohi satia ba kan don kata ka jingpeit ia ki kot ki sla ne wat ia ki briew kiba niah la ki dei ki mynder ne kim dei, kane ka buh ka jingkylli kaba heh bha ia ka jingkoit jingkhiah jong kitei ki jingri, kumba mynta bun na ki briew ki pynpaw ia ka jingshong syier halor ka jingsaphriang jong ka jingpang Coronavirus,” ong utei u nongialam.
Kumta halor kane na ka liang ka seng, ha ka kyrwoh ka la pynpaw ba ka sngew dei ban ai jingmut ia ka tnat Veterinary ban buh kawei ka jaka, kum ha Byrni Hat, ban khmih bniah ia ki mrad kiba wan na shabar ka jylla khnang ba kino kino ki jingpang kiba wan na kine ki mrad ne jingri kin ym ktah ia ki trai ri trai muluk kiba ju bam ia kine ki doh manla ka sngi.
“Namarba kumba long mynta ngi don ban ong ba ka jylla Meghalaya ka long kaba khlain bha ban bam doh bad tang na ri la jong ym lah ban pyndap satia, hynrei kaba sngewsih pat ka long ba ka Sorkar jylla, lyngba ka tnat kam iohi ia kane ban iada ia ngi ki nongbam doh, teng teng ngi hap ban bam da ki syiar kiba iap ne pang ngim tip shano bad nangno ki wan, namar haduh mynta ym don ba khmih ne peit bha ia kane ka kam, kumta ngi kyntu ruh ia u Myntri ka tnat ba khmih ia ka kam ri jingri (AV & Vet) ba un shim khia ia kane ka kam, khnang ba kan long ka jingiada ia la ki paid ka jylla,” ong ka kyrwoh na utei u nongialam ka seng.
Ka ILP kan ktah ia ka kam jngohkai, ka MRSSA ka iatyngkhuh bad ki ain ka sorkar pdeng, ong u Lat